ইম্ফাল, সেপ্টেম্বর ২ : গুৱাহাতিদা লৈবা হোটেল কলপাগী কনফারেন্স হোলদা ঙরাং মণিপুরগী অইবা শরতচান্দ থিয়ামগা উনবগী থৌরম অমা আসাম মণিপুরী সাহিত্য পরিষদ, কামরুপ ডিষ্ট্রিক্ট কম্মিটিনা শীন্দুনা পাঙথোকখ্রে।  হায়রিবা থৌরম অসি কম্মিটিগী প্রেসিদেন্ট হুইরেম হেমাঙ্গোনা থৌরম মপু ওইদুনা পাঙথোকখি।
 থৌরম অসিদা শরুক য়ারিবা পুম্নমকপু তরাম্না ওকপগা লোয়ননা কম্মিটিগী সেক্রেটারি করাম পুন্সিনা থৌরম অসি সাহিত্যগী ইচেলদা হেন্না মপাঙ্গল কনখৎহন্নবগি হায়খি।  করিগীদমক অসিগুম্বা থৌরম অসি পাঙথোক্লিবনো হায়বগী মতাংদা কম্মিটি অসিগী ইগজিক্যুটিব মেম্বার মাইস্নাম ভগৎনা হায়, ঐখোয়গী লৈরিবা সেলেব্রেটিশিংবু অসুম্না উনদুনা মখোয়গী শাংলবা এক্সপরিয়েন্সশিং অদু খঙবগী মথৌ য়াম্না তারে।  মসিমক্না হৌরক্লিবা মীরোলদা য়াম্নগা তমজনিংঙাই ওইবা অমসুং ফংলগনি হায়না থাজৈ।  অসিগুম্বা থৌরম অসি মতম মতমগী মতুংইন্নগা পাঙথোক্তুনা লাক্লি।
 অখন্ননা উনবগী থৌরম অমা শিনবসিদা শরুক য়ারিবা শরতচান্দ থিয়ামগী মরমদা কম্মিটিগী ইগজিক্যুটিব মেম্বার থৌনাওজম শ্যামনা হায়, ঙসি পাঙথোক্লিবা অইবশিংগা উনবা মীট দা ওঠর হায়বসি ঐখোয়না য়াম্না মমল লৈনা লৌজৈ।  মণিপুরী সাহিত্যদা শরতচান্দ থিয়ামনা লৌরিবা থৌদাং অসি য়াম্না চাওই।  মায়থোং য়াম্না অইবা অসিনা শৈরেং কয়া লমকোয় ৱারি কয়া খুদোল তৌবতা নত্তনা মণিপুরী সাহিত্যবু মালেমগী মফম কয়াদা শন্দোক্নবা হোৎনরিবসি য়াম্না শিংথানিংঙাইনি।
 থৌরম অসিদা শরুক য়ারিবা শরতচান্দ থিয়ামনা হায়, অসিগুম্বা থৌরম অমা শিনবীবসি য়াম্না নুংঙাই।  অইবা অমা ওইনা পুন্সিদা থেংনরকপা ময়ামসি ওন্থেIক্না য়ামখ্রে।  মপুং ওইনা অইবা অমা ওইবগী মথক্তা এক্টিভিষ্ট অমা ওইদুন মণিপুরী সাহিত্যবু মপান্দা খঙহনবগী তঙাইফদবা অমা লাকখি।  শৈরেংনা ৱারেংনা ঐখোয়গী মশক তাকপদা মরুওইবা লৌরিবা থৌদাং অসি য়াম্না চাওই।  য়ুনিভার্সিটি কয়াদা ঐহাক্কী শৈরেং ৱারেং কয়াবু সেলেবাসতা য়াওদুনা তম্নরিবা অসিমক মহৈরোয় কয়াদা ঐখোয়গী মশক তাকপা হৌরক্লিবনি।  মালেমগী মফম কয়াদা চৎতুনা মখল কয়াগী থৌরমদা শরুক য়াবগা লোয়ননা ঐখোয়গী মশক তাকপা ঙম্বসিসু নুংঙাই।  অইবা অমা ওইনা শান্ন খোৎনবগী লমদসু কালচারগী লমদসু মখল কয়াগী ৱারেং ইদুনা মণিপুরবু মশক তাকপদা শরুক খরদা ওইরবসু ঙমজবসি য়াম্না পেঞ্জৈ।
 থৌরম অসিগা মরী লৈননা শরুক য়ারিবা ময়ামগা লোয়ননা ৱারি ৱাতাই শানদুনা শরতচান্দ থিয়ামনা লৌরিবা থৌদাংগী মতাংদসু খন্ন নৈনখি।  অরোইবদা থৌনাওজম শ্যাম, নাওরেম অমুয়াইমা, গোপাল সিংহা, মাইস্নাম ভগৎ, হুইরেম হেমাঙ্গো অমসুং এথেনা থিয়ামনা মশা মশানা ইবা শৈরেং পাথোক্নখি।  অশৈলুপ মণিপুরন ফোঙবা মণিপুরী খোরিরোলদা খোংজোম লান কৌবা লাইরিক অমসু কম্মিটিগী প্রেসিদেন্টতা শরতচান্দ থিয়ামনা খুদোল তৌখি।
 অইবগা উনবগী থৌরম অসিদা থৌরম মপু ওইরিবা হেমাঙ্গোন হায়, মশক নাইরবা অইবশিংগা উনবা হায়বসি য়াম্না পুক্নিং লৌশিং ওই।  মসিদগী ঐখোয়না অইবশিংগী শাংলবা সাহিত্যগী খোঙচৎতা থেংনরকখিবশিংদু খঙবা ঙম্মী।  শক্নাইরবা অইবা শরতচান্দ থিয়ামদগী ঐখৈায়না খঙহৌরিবসি ওন্থোক্না মমল য়ামখ্রবনি।  থৌরমগী অরোইবদা কম্মিটিগী ট্রেজারার কেপ্তেন হিজম জয়কুমারনা থাগৎ ৱাহৈ পীবগা লোয়ননা হায়, অইবশিংগী পুন্সিদা থেংনরকখিবা ময়ামদু ঐখোয়না তারবা মতুংদা মণিপুরগী সাহিত্যগী চেন্থরক্লিবা ঈচেল অসি খঙবা ঙম্মী।  ঙসি শক্নাইরবা অইবা শরতচান্দ থিয়ামনা গুৱাহাতি মায়কৈদা ঐখোয়গী সাহিত্যগী মশক অসি খঙহনবীবগীদদক থাগৎচরি। 